En glemt gryde på komfuret var tæt på at koste en midaldrende mand fra Aalborg dyrt natten til torsdag. Ved midnatstid havde manden sat en gryde på blusset og lagt sig til at sove i sin lejlighed på H.C. Andersens vej. Der gik ild i gryden, og røgen fik forbipasserende på gaden til at tilkalde brandvæsenet, som fik brudt døren op til lejligheden og reddet manden ud. - Hvis ikke vi var kommet, er der en risiko for, at det var gået helt galt for ham, siger indsatsleder Carsten Randa fra Beredskabscenter Aalborg. Brandfolkene gav manden ilt og tilkaldte en ambulance, som kørte ham på sygehuset til observation for røgforgiftning.
En sovende mand blev reddet ud fra en røgfyldt lejlighed natten til torsdag.